KOMISIJOS SPRENDIMAS
2006 m. rugsėjo 29 d.
suteikiantis dalinį Bendrijos pripažinimą Lenkijos laivybos registrui
(pranešta dokumentu Nr. C(2006) 4107)
(Tekstas svarbus EEE)
(2006/660/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. lapkričio 22 d. Tarybos direktyvą 94/57/EB dėl laivų apžiūros ir tikrinimo organizacijų ir atitinkamos jūrų administracijų veiklos bendrųjų taisyklių ir standartų (1), ypač į jos 4 straipsnio 2 dalį,
atsižvelgdama į 2004 m. kovo 10 d. Lenkijos valdžios institucijų, 2005 m. liepos 4 d. Čekijos Respublikos valdžios institucijų, 2006 m. kovo 10 d. Kipro valdžios institucijų, 2006 m. kovo 13 d. Maltos valdžios institucijų, 2006 m. kovo 30 d. Lietuvos valdžios institucijų ir 2006 m. balandžio 11 d. Slovakijos valdžios institucijų laiškus, kuriuose Komisijos prašoma pagal Direktyvos 94/57/EB 4 straipsnio 2 dalį Lenkijos laivybos registrui (toliau - LLR) suteikti Bendrijos pripažinimą,
kadangi:
(1)
Pagal Direktyvos 94/57/EB 4 straipsnio 2 dalį dalinis pripažinimas suteikiamas organizacijoms (klasifikacinėms bendrovėms), kurios atitinka visus priede išdėstytus kriterijus, išskyrus išvardytuosius jos priedo A skirsnio „Bendrieji kriterijai“ 2 ir 3 dalyse, tačiau šis pripažinimas yra riboto laiko ir taikymo srities bei skirtas tam, kad susijusios organizacijos turėtų galimybę įgyti patirties.
(2)
Komisija patikrino, ar LLR atitinka visus Direktyvos 94/57/EB priede nustatytus kriterijus, išskyrus išvardytuosius to priedo A skirsnio „Bendrieji kriterijai“ 2 ir 3 dalyse.
(3)
LLR įsipareigojo laikytis Direktyvos 94/57/EB 15 straipsnio 2, 4 ir 5 dalių nuostatų.
(4)
Organizacijos veiklos rezultatai saugos ir taršos srityje, nors ir truputį prastesni nei pripažintų organizacijų vidurkis, yra patenkinami ir gerėja, ypač Paryžiaus susitarimo memorandumo dėl uosto valstybės kontrolės taikymo srityje, kurioje nuo 2000 m. buvo pasiekiama vis naujų laimėjimų.
(5)
Šiame sprendime numatytos priemonės atitinka pagal Direktyvos 94/57/EB 7 straipsnį įsteigto Jūrų saugumo ir teršimo iš laivų prevencijos komiteto (COSS) nuomonę,
PRIĖMĖ ŠĮ SPRENDIMĄ:
1 straipsnis
Lenkijos laivybos registras pripažįstamas pagal Direktyvos 94/57/EB 4 straipsnio 2 dalį trejų metų laikotarpiui nuo šio sprendimo priėmimo dienos.
2 straipsnis
Pripažinimas galioja tik Čekijos Respublikai, Kiprui, Lietuvai, Maltai, Lenkijai ir Slovakijai.
3 straipsnis
Šis sprendimas skirtas valstybėms narėms.
Priimta Briuselyje, 2006 m. rugsėjo 29 d.